Ügyiratszám: 16011-1/2015

**Látta:**

**JEGYZŐKÖNYV**

**Hajdúszoboszló Város Önkormányzatának**

*Gazdasági Bizottsága 2015. 07. 17-én 0910 órakor kezdődő nyílt üléséről*

**Helye:** Hajdúszoboszlói Polgármesteri Hivatal, „A” épület, Gönczy Pál terem.

**Jelen vannak a csatolt jelenléti ív szerint**

* **a Gazdasági Bizottsági****tagok:** Marosi György Csongor elnök, Antalné Tardi Irén, Juhász Géza, Kállai István Elek, Képíró Ákos, Kolozsvári Csaba, Szabó Marianna
* **A Polgármesteri Hivatal részéről jelen vannak:** Dr. Sléder Tamás aljegyző, Lőrincz László gazdasági irodavezető, Kunkliné Dede Erika egészségügyi, szociális irodavezető-helyettes,
* **Csendom András közösképviselő**
* **jegyzőkönyvvezető:** Fehér Adrienn

Marosi György Csongor:

A jelen lévők létszáma alapján megállapítom, hogy a bizottság határozatképes. Hiányzik Harsányi István és Kanizsay György Béla képviselő. Azt javaslom, hogy vegyük előre a Kovács Máté Művelődési Központ és Könyvtár civil szervezeteknek nyújtható szolgáltatásait igénylők támogatása napirendet.

A GB 7 igen szavazattal (Marosi György Csongor elnök, Antalné Tardi Irén, Juhász Géza, Kállai István Elek, Képíró Ákos, Kolozsvári Csaba, Szabó Marianna) ellenszavazat és tartózkodás nélkül elfogadta a napirendi pontokat. (a döntéshozatalban 7 fő vett részt).

**177/2015. (VII.17.) GB határozat**

**Hajdúszoboszló Város Önkormányzatának Gazdasági Bizottsága a napirendi javaslatokat elfogadja.**

**Napirend**

1. A Kovács Máté Művelődési Központ és Könyvtár civil szervezeteknek nyújtható szolgáltatásait igénylők támogatása

Előadó: jegyző

1. A CSENDÉLET Társasház  és a SZIKRA 92  Lakásszövetkezet (Szilfákalja 9-11. és a 21-23-25. számú társasházak  68 lakás+12 lakás kizárása a gázszolgáltatásból) közösképviselő kérelme.

Előadó: Csendom András, Kunkliné Dede Erika

Bejelentések, tájékoztató

**1. napirend**

***A Kovács Máté Művelődési Központ és Könyvtár civil szervezeteknek nyújtható szolgáltatásait igénylők támogatása***

Marosi György Csongor:

A művelődési ház küldött egy kimutatást, arról, hogy kik igénylik a plusz szolgáltatást. A városközpont revitalizációs pályázatunkban vállaltuk a civil iroda fenntartását, melynek generálnia kell bevételt a vállalási idő alatt. A bizottság elkülönített 1.000.000 Ft-ot a művelődési ház többlet szolgáltatáscsomagját igénybe vevő civil szervezetek számára, akik 50.000 Ft-ot fizetnek a művelődési háznak irodai szolgáltatások igénybevételére. Ebben fénymásolás, sokszorosítás, iroda 2 alkalmazottja segítségének igénybevétele és 4 ingyenes teremhasználat van biztosítva. Május óta meghosszabbított határidővel lehetett erre jelentkezni, összesen 10 egyesület pályázott: Nyúltenyésztők Hajdúszoboszlói Egyesülete, Fekete Borbála Alapítvány, Vörös Sári Magyarnóta Egyesület, Hajdúszoboszlói Gazdakör, Hajdúszoboszlói Városszépítő Egyesület, Hajdúszoboszló Polgári Olvasókör, Életerő Egyesület, Szoboszlói Gazdaház Alapítvány, Hajdúszoboszlói Önkéntes Tűzoltó Közhasznú Egyesület, Gázláng Nyugdíjas Egyesület Hajdúszoboszlói Klubszervezete és a Hajdúszoboszló Jövőjéért Egyesület. Berényiné Szilaj Ilona igazgató vetette fel, át kellene gondolni a bizottságnak a Vörös Sári Magyarnóta Egyesület és a Hajdúszoboszló Polgári Olvasókör támogatását, mert mind kettő fizet a terem használatáért. A Vörös Sári Magyarnóta Egyesület 4-nél több alkalommal használja és nem csak a kulturális központ termét, hanem a Bocskai Rendezvényközpontét is. Fizetős rendezvényeik is szoktak lenne. Ha a 4 alkalmat kihasználják, akkor velük külön megállapodást kell kötni. A Hajdúszoboszló Polgári Olvasókör hetente használja a Bocskai Rendezvényközpont termét. E mellett nem felel meg az önkormányzat azon rendeletének, mely szerint az önkormányzat csak olyan civil szervezeteket támogathat, amelyek 2 év működést igazolni tudnak. Ennek áthidalására a Polgármester Úrtól kapott támogatást. Jövőre tudnak pályázni. Ha mind a 10-nek adunk támogatást, akkor az elkülönített keret 500.000 Ft-ra csökken.

Szabó Marianna:

Vörös Sári Magyarnóta Egyesülettől attól, hogy egyes rendezvényeiknél fizetnek a teremért, még nem lehet megvonni ezt a lehetőséget. Legyen ez egy plusz lehetősség.

Marosi György Csongor:

Támogatás esetén kerüljön rögzítésre a szerződésben, hogy a nótaestjeikre nem használható fel a 4 alkalom sem a művelődési házban sem a rendezvényközpontban.

A GB 7 igen szavazattal (Marosi György Csongor elnök, Antalné Tardi Irén, Juhász Géza, Kállai István Elek, Képíró Ákos, Kolozsvári Csaba, Szabó Marianna) ellenszavazat és tartózkodás nélkül elfogadta a javaslatot (a döntéshozatalban 7 fő vett részt) és - a módosító javaslatban foglaltak alapján - a következő határozatot hozta:

**178/2015. (VII.17.) GB határozat**

**Hajdúszoboszló Város Önkormányzatának Gazdasági Bizottsága a pályázati kiírásnak megfelelően a civil iroda használatára 50.000 Ft támogatást nyújt az alábbi 9 civil szervezet számára és egyúttal az erre a célra elkülönített 1.000.000 Ft-os keretet 500.000 Ft-ra csökkenti.**

1. **Nyúltenyésztők Hajdúszoboszlói Egyesülete**
2. **Fekete Borbála Alapítvány**
3. **Vörös Sári Magyarnóta Egyesület**
4. **Hajdúszoboszlói Gazdakör**
5. **Hajdúszoboszlói Városszépítő Egyesület**
6. **Életerő Egyesület**
7. **Szoboszlói Gazdaház Alapítvány**
8. **Hajdúszoboszlói Önkéntes Tűzoltó Közhasznú Egyesület**
9. **Hajdúszoboszló Jövőjéért Egyesület**
10. **Gázláng Nyugdíjas Egyesület Hajdúszoboszlói Klubszervezete**

**A Vörös Sári Magyarnóta Egyesület szerződésében kerüljön rögzítésre, hogy a szolgáltatások között szereplő 4-szeri ingyenes teremhasználat a nótaestjeikre sem a Kovács Máté Művelődéi Központ és Könyvtárban sem a Bocskai Rendezvényközpontban nem használható fel.**

Határidő: 2015. július 31.

Felelős: jegyző

1. **napirend**

***A CSENDÉLET Társasház  és a SZIKRA 92  Lakásszövetkezet (Szilfákalja 9-11. és a 21-23-25. számú társasházak  68 lakás+12 lakás kizárása a gázszolgáltatásból) közösképviselő kérelme.***

Csendom András:

Változott a 19/2012. (VII. 20.) NGM rendelet. Az országos tűzvédelmi szabályzatnak megfelelően minden társasház és magánszemély köteles volt 2013. december 31-ig megrendelni a műszaki-biztonsági gázfelülvizsgálatot. Egy debreceni képviselő javaslata alapján az egyetemes szolgáltató saját költségén köteles ezt a vizsgálatot elvégezni, de a javítás, felújítás a tulajdonosokat terheli. 2013. december 30-án megrendeltem a TIGÁZ DSO-tól a szolgáltatást. Június 28-án jelentek meg a Csendélet Társasháznál, majd 3 nap múlva a SZIKRA 92  Lakásszövetkezetnél. A 7-11, 21-25 számú házaknál ugyanazon szabvány alapján a gázórát a mosogató mögé egy zárt, eldugott helyre rakták. A 9, 11-nél 27-ből 25-nél a gázszivárgást tapasztaltak. A SZIKRA 92  Lakásszövetkezetnél is elvégezték a vizsgálatot és a jogszabálynak megfelelően jártak el. Ha az épületben 3-nál több helyen van gázszivárgás, akkor az egész épületet kizárják a gázszolgáltatásból. A lakók nagy része idősekből áll. A nyugdíjuk nem igazán van lehetőségük az egész felújítására. Helyi vállalkozókból senki nem vállalta a felújítást. Hajdú-Bihar Megye összes vállalkozóját felkereste, egy debreceni kft-től kaptam egy árajánlatot. 51.900 + ÁFA lakásonként a csak a méretlen vezetékek a mostani szabványoknak megfelelő átalakítása. A műanyag nyílászárónál két nyílt égésterű fogyasztó nem működhet. A 10-15 amperes kismegszakítóval tervezett villamos hálózat alkalmatlan a mostani berendezések működtetésére, mert az csak 3.300 wattot bír el. Villamos kivitelezőt is kerestem és az EON-nal is egyeztettem és, ahol csak úgy hajlandók teljesítményt növelni, ha igazoljuk, hogy elbírja a hálózat. Az egész gerincvezetéket rézvezetékkel kell átfűzni és sínszekrényt kell kialakítani. A lakástakarékkal kombinált hitel igényléséhez nagyon sok dokumentum kell és teljes mértékű átvilágítás szükséges, gyakorlatilag falba ütköztem. Összesen 80 lakást érint a probléma, ha van lehetőség, bármilyen segítségre nagy szükség lenne, mert a lakók nagy része nagyon kicsi jövedelemmel rendelkezik. Augusztus végére megoldást kell találnom.

Kunkliné Dede Erika:

A tájékoztatóban elhangzott, hogy 51.900 + ÁFA lakásonként a külső vezetékrendszer felújítása. A kérelemben 6.000.000 Ft-ról és 5.800.000 Ft-ról van szó.

Csendom András:

A gáz átalakítás 51.900 + ÁFA, de mivel közel fele műanyagra cserélte az ablakokat, az elektromos hálózat cseréje létkérdéssé vált, mert nekik be sem kötik a gázt. Annak költsége lépcsőházanként 905.911 Ft. Ezekből jön össze a kettő. A gázmérő le- és felszerelése 8.000 Ft mérőnként.

Marosi György Csongor kérdésére válaszolva: a nettó 52.000 Ft-os ajánlatban, illetve - aki októberig megcsinálná- 55.000 Ft-os ajánlatban benne van a gázbejövőnél az elzáró kondenzátor, minden csapnál elzáró beszerelése és a méretlen oldal hegesztetté való átalakítása, ezek terveztetése, engedélyezése és az osztatlan közös tulajdon nyomáspróbája. A mért oldalon hasonló nagyságrendű kb. 150.000 Ft lakásonként ez a költség, ha bármelyik készüléke a nyomáspróbán nem felel meg. Ezek 40-43 éves készülékek, van olyan, ahol égésbiztosító nélküli tűzhelyeket használnak. A mért oldal gázszerelés és villanybővítés együtt lakásonként 150.000 Ft-ra jön ki. A lakóknak ezen kívül a mért oldalon kötelező lenne az áthegesztést megoldani - mert a menetes kötés nem megengedet-, minden gázfogyasztónál öntött elzáró-nyitókat berakni, a sárga színű flexibilis égésbiztos csőbe bekötni, a szabványossági vizsgálatot a lakáson belül is elvégezni, az egyenpotenciálú összekötéseket megcsinálni, és nyomáspróbát végeztetni. Ez 70-80 ezer Ft plusz költséget jelent. Így csak a gázszerelés a mért és méretlen oldalon összesen kb. 150.000 Ft-ba kerül. A Csendélet társasház vagyona 3,5 millió Ft, melyből a gáz megcsinálható. A villany a probléma. A SZIKRA 92  Lakásszövetkezetnél elég soka a kintlévőség. A 45.000 Ft végrehajtási összegét meg kellene előlegezni és vannak elsőbbséget élvező intézmények. Mire a végrehajtásra kerül a sor, már nem lehet belőle behajtani semmit. Jelenleg 5 olyan tulajdonos van, akinél esély sincs behajtani a 280.000, 100.00 Ft-os hátralékot. Amerikai, román tulajdonos is van. Segítséget fogok kérni a hivataltól, hogy hatóságilag bejuthassak a lakásba, mert ha nem sikerül elvégezni a munkálatokat, akkor a többi lakó sem kapja meg a gázt.

Dr. Sléder Tamás kérdésére válaszolva: a SZIKRA 92  Lakásszövetkezetnek 650.000 Ft készpénze van. A közösköltség átlagosan 5000 Ft. A felújítási alap a SZIKRA 92  Lakásszövetkezetnél 20Ft/m2, de a kintlévőségtől nem tudok felújítási alapot képezni, mert az elmegy a rezsi költségekre. Van olyan, aki fizetésképtelen, és nem tudok hozzájutni a követeléshez. 2013-ban eleinte fizetni kellett 80.000 Ft-ot a vizsgálatért, csak később változtatták meg, az egyetemes szolgáltató saját költségén végezze. Nem átgondolt döntés, én azért vártam az utolsó pillanatig. Rákészülni nem tudtunk, mert a másik 5 helyen, ahol nem olyan eldugott helyre rakták a mérőt működőképes a berendezés, megvan az 5 éves engedély. A TIGÁZ eddig nem ment be a lakásokba, csak most júniustól. Ahol eldugott hozzáférhetetlen helyen van az óra és plombával lezárva, nem is férhettek hozzá. A tulajdonos nem hibáztatható. Nehezen tudtam elérni, hogy biztosítást kössenek a lakók.

Dr. Sléder Tamás:

Mennyire róható fel a társasház tevékenysége? Szoboszlón nem egyedi eset, hogy kizárnak fogyasztót a gázszolgáltatóból. Ki tudja még hány ilyen eset lesz. Nem tudhatjuk, hogy valóban milyen az anyagi helyzetük a lakóknak.

Csendom András:

Nem azzal a szándékkal jöttem, hogy kész tények elé állítsam a bizottságot, csak azért, ha van mód rá, segítsenek. Nem tudom még hány ilyen ház lesz. Sokan fiatalon hitellel leterhelve vették meg a lakásokat.

Kunkliné Dede Erika:

Az első határozati javaslat, hogy a bizottság nem tudja támogatni, mert még nem tudjuk hány ilyen ingatlan van, illetve saját tulajdon, vagy társasház, aminek meg vannak a szabályai, felújítási alapot kell képezni. A másik javaslat, hogy egyedileg a rászorultak forduljanak az irodához. A Gazdasági Bizottság javaslatot tehet és az Egészségügyi, Szociális Bizottság dönt a támogatásokról a szociálpolitikai keret terhére. Annak idején ilyen feladatra nem terveztek, ezért feltehetően utólagosan elfogadja a testület az erre a célra felhasznált összeg költségvetésből való átcsoportosítását. A harmadik, hogy a bizottság támogatja a kérelmet és minden lakáshoz ad 30.000 Ft támogatást. A 7. számú 12 lakásnak, akkor adható a támogatás, ha a vizsgálatot elvégezték és valóban kizárták a gázszolgáltatásból.

Marosi György Csongor:

Polgármester Úrral történt egyeztetés alapján azt javaslom, hogy a bizottság egy keretet határoz meg az önkormányzati rendelet Gazdasági Bizottsághoz rendelt 5.000.000 Ft-os keretösszegből az Egészségügyi, Szociális Iroda részére. Azokat a hajdúszoboszlói lakosok támogathatók, akik az érintett ingatlanokban életvitelszerűen élnek és anyagi helyzetük azt indokolja. A közösképviselő egy adatlap kitöltésével elkéri ennek igazolását és a jövedelemigazolásokat. A rászorultságról az Egészségügyi, Szociális Iroda határozza meg a rászorultságot. A krízisre elkülönített keret összege 2.200.000 Ft, melyből 30-50 ezer Ft támogatás adható.

Kunkliné Dede Erika:

Mivel az iroda nem lehet, a polgármester legyen a döntéshozó.

Marosi György Csongor:

Polgármester Úr azt mondta, hogy hatósági munka nem mehet hozzá, sem az Egészségügyi, Szociális Bizottsághoz, mert nem kompetens ebben a témában. Ez ugyanolyan vis major kategória, mint amikor a jég szétverte a várost. A Gazdasági Bizottság keretéből megy a támogatás, de szakmai döntést az Egészségügyi, Szociális Iroda tud hozni.

Csendom András:

Képíró Ákos kérdésére válaszolva: ha 50.000 Ft támogatást kapnak a lakók, akkor a ház vagyonából annyira tudom kiegészíteni, hogy legalább a fűtés tudjam biztosítani. A villanyszerelést nem tudom elindítani. Akkor beosztják a rendelkezésre álló 3.300 wattot.

Antalné Tardi Irén:

Most csak 2 társasház van itt, de lehet még több igény is. Azokat támogassuk, hogy akik valóban rászorultak. Az Egészségügyi, Szociális Bizottság döntsön a szociális keret terhére a szociális rászorultság alapon történő támogatásokról.

Marosi György Csongor:

Az 5.000 000 Ft a Gazdasági Bizottsághoz tartozik mivel testületi döntés nélkül Bizottsági keret nem utalható át más bizottsághoz, az Egészségügyi, Szociális Bizottság ezért nem dönthet, csak a saját keretéből. A Gazdasági Bizottság rendelkezik olyan kerettel, amely kimondottan lakóingatlanok segítésére lett kitalálva. A Gazdasági Bizottság felhatalmazza az irodát, hogy dönthessen a rászorultságról. A Gazdasági Bizottság az iroda tájékoztatását követően utólag hagyná jóvá.

Kunkliné Dede Erika:

Minden döntést az iroda készít elő, de a bizottság tárgyalja és a döntés után írja alá az elnök.

Lőrincz László:

A bizottsági keretátadás utólag szentesíthető a testülettel. Javaslatom, hogy a Gazdasági Bizottság felkéri az az Egészségügyi, Szociális Irodát, hogy rászorultság alapon készítse elő a javaslatot. A bizottság felhatalmazná az elnököt, hogy ő írja alá ezeket a határozatokat, így ő döntene. Mérlegelési joga nincs az elnöknek.

Marosi György Csongor:

Dr. Sléder Tamás kérdésére válaszolva: nem fogunk összehívni ezért bizottsági ülést. Így is gyakrabban ülésezünk, mint az Egészségügyi, Szociális Bizottság, pedig én nem vagyok az önkormányzat alkalmazottja, mit az Egészségügyi, Szociális Bizottság elnöke. Neki van hivatalos munkaszerződése Hajdúszoboszló Város Önkormányzatával. Augusztusban a bizottság tagjai is szeretnének nyaralni, nem biztos, hogy ráérnek. Volt már olyan, hogy az önkormányzat utólag fogadta el a döntést.

Antalné Tardi Irén:

Volt egy megkezdett hozzászólásom, melyet az elnök megszakított. Máskor nem fogok eljönni. Van 5.000.000 Ft-os keret, ami vagy fel lesz használva 100 %-ig, vagy valamennyi lesz belőle felhasználva és a többi megmarad a város költségvetésében tartalékként. A városnak van általános tartaléka, ha a szociális keret nem elég, akkor abból pótolhatja. Abban is benne vagyok, hogy a bizottság a döntés előtt üljön össze.

Marosi György Csongor:

Mindenkinek saját belátása, hogy eljár az ülésre. Senki nem szakította meg a képviselő asszony hosszú monológját. A költségvetés átcsoportosításhoz képviselő-testületi döntés kell. A polgármester azt kérte, hogy a Gazdasági Bizottságnak kell döntenie szociális alapon.

Lőrincz László:

Csendom András kérdésre válaszolva: nincs lehetőség az önkormányzattól egy rövid időn belül folyósított, visszatérítendő hitelre még jelzálogjog bejegyzésével sem.

Kunkliné Tardi Irén:

Dr. Sléder Tamás kérdésére válaszolva: ha az Egészségügyi, Szociális Bizottság dönt települési támogatásként, akkor akár 50.000 Ft, de ha polgármester dönt, akkor 35.000 Ft-ig adható támogatás.

Kolozsvári Csaba:

Hatalmazzuk fel az elnököt a döntésre, ne kelljen azért összeülni.

Dr. Sléder Tamás

Hatáskört nem lehet átruházni. Ha valaki fellebbez, akkor a kormányhivatal megkérdezi ki hozta meg a döntést.

Marosi György Csongor:

Egyszerűbb lenne a dolgunk, ha a két társasháznak megosztva lehetne odaadni a támogatást és nem rászorultság alapon.

Dr. Sléder Tamás:

Úgy tudom, hogy az hangzott el a költségvetés tárgyalásánál, hogy az 5.000.000 Ft-ból a társasházak pályázataihoz adhat önrészt az önkormányzat.

Marosi György Csongor:

Nincs ilyen keret a költségvetésben.

Lőrincz László:

Kunkliné Dede Erika kérdésére válaszolva: Polgármester Úr ahhoz adja a nevét, hogy egyedileg rászorultság alapján lehet támogatást adni, nem elég csak a nem hajdúszoboszlói tulajdonosokat kivenni a támogatottak köréből.

Kunkliné Dede Erika:

A jövedelmek vizsgálatához be kell kérni a munkáltatói igazolásokat, amihez idő kell. A tulajdonosokkal egyedileg nyilatkozatot kell aláirtani, hogy egyetértenek azzal, hogy a társasház kapja a határozatára megállapított támogatási összeget.

Marosi György Csongor elnök 1029 –től 1034 percig 5 perc technikai szünetet rendelt el.

A GB 7 igen szavazattal (Marosi György Csongor elnök, Antalné Tardi Irén, Juhász Géza, Kállai István Elek, Képíró Ákos, Kolozsvári Csaba, Szabó Marianna) ellenszavazat és tartózkodás nélkül elfogadta a javaslatot (a döntéshozatalban 7 fő vett részt) és – az előterjesztésben és a módosító javaslatban foglaltak alapján - a következő határozatot hozta:

**179/2015. (VII.17.) GB határozat**

**Hajdúszoboszló Város Önkormányzatának Gazdasági Bizottsága**

* + - **a rendelkezésére álló 5.000.000 Ft-os keretből 2.200.000 Ft összeget különít el a krízishelyzetre a keretéből.**
		- **felkéri az Egészségügyi, Szociális Igazgatást, hogy Csendom András közös képviselővel egyeztetve vizsgálja meg és 2015. augusztus 8-ig készítse elő a támogatási döntéseket az alábbiak szerint:**
		- **A kérelmező az a tulajdonos, aki életvitelszerűen a lakásban él,**
		- **Rászorultság alapon 30-50 ezer Ft támogatás adható.**
		- **A kérelmek beadási határideje 2015. július 31. 1200 óráig. A késedelmes beadás jogvesztő hatályú.**
		- **A tulajdonosokat egyedileg nyilatkoztatni kell arról, hogy egyetértenek azzal, hogy a társasház kapja a határozatukra megállapított támogatási összeget.**
		- **az Egészségügyi, Szociális Igazgatás javaslata alapján 2015. augusztus 10-én dönt a támogatásokról. Ezt követően a szakiroda határozattal értesíti a kérelmezőket a döntésről, valamint gondoskodik a megítélt összegek társasházakhoz való utalásától is.**

Határidő: 2015. augusztus 10.

Felelős: jegyző

Antalné Tardi Irén 1034 –kor elhagyta az ülést.

Marosi György Csongor bizottsági elnök egyéb tájékoztató, bejelenteni való hiányában 1037 órakor az ülést bezárta.

**K.m.f.**

**Marosi György Csongor Kállai István Elek**

 ***bizottsági elnök***  ***bizottsági tag***

**Fehér Adrienn**

 ***jegyzőkönyvvezető***